Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Jeruusalemm töötab väsimatult,
süvendamaks liitu Washingtoniga keset pingeid Lähis-Idas.
Iraani president kuulutas keset teravnevaid pingeid
Iisraeli ja Teherani regionaalsete käsilaste vahel:
Jeruusalemm on nõrgem ja haavatavam kui iial varem.
Pentagon: Iraani Revolutsioonikaart jätkab merelaevanduse ahistamist
Lähis-Ida strateegilistes vetes.
Iisraeli kaitsejõudude (IDF) ja piiripolitsei eriüksused
tegid öösel tihedas koostöös Julgeolekuagentuuriga (ISA)
ulatuslikke terrorismivastaseid reide Juudas, Samaarias ja Jordani orus,
mille käigus vahistati 16 terrorismis kahtlustatavat.
Tul Karemi linnas toimunud operatsiooni käigus
avasid palestiinlastest võitlejad tule Iisraeli sõjaväelaste suunas,
kes vastasid samaga.
Abu Disi külas viskas üks maskeeritud ründaja lõhkeseadeldise
Iisraeli relvajõudude suunas, kes reageerisid massiohjevahenditega.
Beit Rima külas toimunud reidi ajal loopisid kahtlusalused kive jms
Iisraeli vägede suunas, kes vastasid mässuohjevahenditega.
Õnneks ei saanud Iisraeli armeelased üheski mainitud intsidendis viga.
Täna aga lisas üks Palestiina autojuht
Hebroni lähedal asuva ristmiku nr 200 lähedal gaasi
ja rammis tahtlikult IDFi sõdureid,
kes piiripunktis rutiinkontrolli tegid.
Kohal olnud sõdurid avasid tule, neutraliseerides ründaja.
Üks IDFi sõdur sai kergelt viga.
Talle anti kohapeal esmaabi
ja toimetati seejärel haiglasse.
Jeruusalemmas võõrustas Iisraeli peaminister Benjamin Netanyahu
viimastel päevadel mitmeid USA senaatoreid,
sh New Hampshire'i demokraatlikku senaatorit Maggie Hassanit,
keda Jeruusalemm on kiitnud kui järjekindlat Iisraeli toetajat;
ja täna varem vabariiklasest senaatorit Steve Daines'i Montanast,
kes on tõestanud, et toetab kindlalt USA-Iisraeli liitu.
Viimase kohtumise ajal väljendas Netanyahu esmalt solidaarsust
Montanat laastavate metsapõlengute pärast ja kasutas võimalust
jagada Iisraeli kogemusi selle probleemiga tegelemisel.
Eraldi arutasid Netanyahu ja senaator Daines
ka võitlust Iraani ja selle käsilaste vastu,
sealhulgas Iisraeli põhjaosas Hezbollah'st lähtuvat ohtu
ning vajadust veelgi tugevdada erilisi suhteid Iisraeli ja USA vahel.
Teiste seas osales kohtumisel ka Iisraeli strateegiaminister Ron Dermer,
kelle vastutada on Ameerika toimik.
Teheranis kuulutas Iraani president Ebrahim Raisi, et Islamivabariik
peab Iisraeli nõrgemaks ja haavatavamaks kui kunagi varem.
Vastuseks Liibanoni ajakirjaniku küsimusele jätkas Raisi väitega,
et Iisraeli julgeolekuasutuste meetmed palestiinlaste terrorirühmituste vastu,
kellest paljusid toetab Iraan, osutuvad tõhutuks.
Lisaks kinnitas Raisi Teherani toetust oma Liibanoni käsilasele Hezbollah'le,
ja rõhutas, et kogu regioon toetub šiiitlikule rühmitusele,
kes Iraani juhi sõnul jätkab oma võimekuste suurendamist.
Washingtonis rõhutas Pentagoni pressisekretäri asetäitja,
et viimati Hormuzi väina saadetud ca 3000 USA mereväelast
koos täiendavate mere- ja õhuväe jõududega jäävad sinna,
kuni Islamivabariik muudab oma käitumist.
Ma ei oska tulevikku ennustada.
Nii et ütlen, et seniks kui vaja, jäävad väed regiooni.
Nad on seal selleks, et hoida ära igasugune oht
või ebaprofessionaalne või ebaturvaline käitumine
IRGC toetatud rühmituste poolt, ja lõpetan sellega.
Singh jätkas, toonitades, et Iraani Revolutsioonikaart (IRGC),
mis on ajatolla režiimi sõjaline haru,
jätkab kaubalaevanduse ahistamist kogu Pärsia lahe piirkonnas.
Näeme jätkuvalt ahistamist. Viimasel paaril nädalal oleme näinud,
kuidas IRGC toetatud rühmitused ahistavad kaubalaevu.
Kuna see jätkub, viisime oma väed regiooni, nagu nägite.
Ütleksin, et me pole näinud selle ohu vähenemist,
nii et me pole näinud põhjust oma vägesid välja viia.
Kuni muutusi ei toimu. Lõpetaksin sellega.
Paralleelselt ponnistustega hoida ära Iraani rünnakud kaubalaevade vastu
tegutseb USA keskväejuhatuse mereväe osa NAVCENT väsimatult,
takistamaks Iraani jõupingutusi smugeldada relvi Jeemenisse
oma huthi käsilastele, vaatamata haprale vaherahule räsitud riigis,
milleni jõuti pärast Hiina vahendusel sõlmitud normaliseerimislepingut
Saudi Araabia ja Iraani vahel.
Kui aga USA välisministeeriumi briifingul küsiti,
kas Hiina vahendatud normaliseerimisleping
oli Jeemenis valitsevale relvarahule kaasa aidanud faktor,
ütles USA Jeemeni erivolinik Tim Lenderking järgmist.
Esmalt - olulisim on see,
et hiljutised edusammud Jeemeni rahupüüdlustes,
on üle 1,5 aasta kestnud aktiivse USA diplomaatia,
ÜRO juhitud diplomaatilise töö tulemus, mida toetavad USA
ja regiooni partnerid, nagu Saudi Araabia ja Omaan.
Rõhutaksin taas, et ainus viis Jeemeni konflikti püsivalt lahendada
ja kohutavat humanitaarkriisi muuta
on terviklik rahuprotsess jeemenlaste vahel.
Nägite, et tervitasime seda Iraani ja Saudi Araabia vahelist kokkulepet.
Arvame, et kõik meetmed,
mida regiooni riigid teevad pingete leevendamiseks,
on piirkonnale kasulikud, ja see käib kindlasti ka Jeemeni konflikti kohta.
Tahame näha, et Iraan täidaks Saudi Araabia ees võetud kohustusi,
et Jeemenisse ei veeta surmavat varustust või sõjavarustust huthidele,
ja et ta kohustub toetama konflikti poliitilist lahendust.
Ja jälgime tähelepanelikult, kas Iraan täidab neid kohustusi.
USA Jeemeni erisaadik rõhutas edasi,
et kuigi tehakse kõik sõja lõpetamiseks,
on täiendavad edusammud rahu saavutamiseks Jeemenis
konflikti poolte, sh Iraani toetatud huthide (Ansar-Allah)
ja Saudi Araabia toetatud Jeemeni Vabariigi valitsuse kanda.
Oleme jätkuvalt optimistlikud edasiste edusammude osas rahu suunas,
kuid lõppkokkuvõttes jäävad peamised otsused konflikti osapoolte teha.
Jeemenlased peavad omavahel raskeid vestlusi pidama.
Teame, et lahendus on püsiv vaid siis,
kui see hõlmab paljude jeemenlaste seisukohti ja arvestab nende muresid.
Seepärast kutsume meie ja teised rahvusvahelise üldsuse liikmed
huthisid tungivalt üles kasutama enneolematut võimalust
istuda koos Jeemeni valitsusega,
et plaanida Jeemeni jaoks helgemat tulevikku.
Oluline on rõhutada, et samal ajal
kui USA püüab suurendada oma regionaalset mõju Lähis-Idas laiemalt,
on Hiina ja Venemaa teinud edusamme, et täita seda,
mida regioonis tajutakse vaakumina, mis tekkis pärast seda,
kui Bideni valitsus suurendas riigi suundumust itta.
Olulisim näide oli nn BRICSi grupi otsus
kutsuda Iraan, Saudi Araabia, Araabia Ühendemiraadid ja Egiptus
koos Etioopia ja Argentiinaga grupi uuteks liikmeteks.
Kutse kõlas ametlikult BRICS-i 3-päevasel tippkohtumisel
Johannesburgis, mis lõppes möödunud nädala neljapäeval.
Oleme otsustanud kutsuda Argentiina Vabariigi,
Egiptuse Araabiavabariigi,
Etioopia Demokraatliku Liitvabariigi,
Iraani Islamivabariigi,
Saudi Araabia Kuningriigi ja Araabia Ühendemiraadid
BRICSi täisliikmeteks.
Liikmelisus jõustub 1. jaanuaril 2024.
BRICS-riikide juhid kiitsid üksmeelselt otsust laiendada maade rühma,
mis püüab ennetavalt muuta globaalset jõudude tasakaalu.
India on olnud seisukohal,
et uued liikmed tugevdavad BRICSi kui organisatsiooni
ja täiendavad meie ühiseid jõupingutusi.
Samm tugevdab globaalset usaldust multilateraalse maailmakorra vastu.
Nüüd tõuseb BRICS-riikide SKP ostujõu poolest
36%ni maailma SKPst
ja 46%ni maailma rahvastikust.
Soovin õnnitleda meie uusi liikmeid,
kes hakkavad järgmisel aastal täies mahus tööle.
Tahaksin kinnitada kõigile kolleegidele,
et jätkame täna alustatud tööd -
laiendada BRICSi mõju maailmas.
BRICS-riigid on kõik olulise mõjuvõimuga riigid,
kes kannavad olulist vastutust maailma rahu ja arengu eest.
Need uued liikmed
annavad BRICSi koostööle uue lähtepunkti
ja annavad BRICS-i koostöömehhanismile uue hoo.
Aitäh, et vaatasite TV7 Iisraeli Uudiseid!
Osutaksin, et TV7 Iisrael on annetuspõhine teenistus.
Kui meie saated teid õnnistavad ja soovite aidata neid eetris hoida,
kaaluge annetuse tegemist.
Seda saab teha meie veebilehel www.tv7israelnews.com
Julgustan ka palvetama tagakiusatud vendade-õdede eest maailmas
ning paluma rahu ja päästet Jeruusalemmale ja Iisraelile.
Olen Jonathan Hessen. Õnnistatud õhtut! Homseni!
Tõlge: Monika Jaaguri